મુલ્લા નસરુદ્દીન ઓશો રજનીશનું સૌથી પ્રિય પાત્ર હતાં. એમનું ખરું નામ તો હોકા ( Hoca ) હતું જેનો ઉચ્ચાર હોજા ( Ho-dja) કરવામાં આવે છે. હોકાનો અર્થ શિક્ષક યા શિખામણ આપનાર થાય છે. અકબર -બિરબલની વાર્તાઓમાં જેમ જ્ઞાન સાથે ગમ્મત મળી આવે છે અને જીવનની અતિ ગંભીર વાતો અને માનવસ્વભાવ, જેમ એ વાર્તાઓ સાહજિકપણે છતો કરી જાય છે, એ જ પ્રમાણે આપણે જેને મુલ્લા નસરુદ્દીન તરીકે ઓળખીએ છીએ એ નસરુદ્દીન હુજ્જા, એમ મનાય છે કે, ટર્કીના પાટનગર અંકારા ( Ankara ) અને મુખ્ય શહેર એક્સીહર (Aksehir) આ બે શહેરોને જોડતા હાઈ-વેની ઉપર આવેલા સીવરીહીસાર (Sivrihisar) શહેરથી લગભગ ચારેક કિલોમીટર દૂર આવેલા હોર્ટું (Hortu) નામના ગામડામાં ઈ.સ.૧૨૦ માં જન્મ્યા હતાં.એમના પિતા અબ્દુલ્લા ઇફ્રેન્ડી હોર્ટું ગામના ઈમામ હતા અને માતા સામાન્ય ગૃહિણી હતી. મુલ્લા નસરુદ્દીન ટર્કીશ સંસ્કૃતિના પ્રખ્યાત હીરો છે. એમની વાતોના કિસ્સાઓ હજુ આજે પણ ટર્કીશ લોકોની રોજબરોજની જિંદગીમાં સંભાળવા મળે છે. એમના સામાન્ય લોકોને વાહિયાત લગતા કિસ્સાઓમાં ઊંડે-ઊંડે હાસ્ય,કટાક્ષ, ઠપકો અને વેધક વિચાર જોવા મળે છે.એક્સીહર શહેરમાં મુલ્લા નસરુદ્દીનનો ચબૂતરો જોવા મળે છે.એના દરવાજા ઉપર એક મોટું તાળું લટકે છે.પણ એ ચબૂતરો બધી બાજુએથી ખુલ્લો છે! નસરુદ્દીન હુજ્જાનું એક પૂતળું સીવરીહીસાર (Sivrihisar) શહેરમાં જોવા મળે છે. જેમાં તેઓ તેમના માનીતા પ્રાણી ગધેડા ઉપર સવાર છે. એની નીચે લખવામાં આવ્યું છે.’ આ જગ્યા પૃથ્વીનું મધ્યબિંદુ છે.’